FI Euroopan unionin virallinen lehti CE 84/362

(2004/C 84 E/0420)

KIRJALLINEN KYSYMYS E-0329/04

esittäjä(t): Jillian Evans (Verts/ALE) ja Ian Hudghton (Verts/ALE) komissiolle

(10. helmikuuta 2004)

Aihe: Endometrioosi

Onko komissio tietoinen siitä, että maailman laajimman endometrioosia koskevan tutkimusrekisterin mukaan endometrioosista kärsivillä naisilla ja heidän perheillään on muuta väestöä suurempi riski sairastua rinta- ja munasarjasyöpään sekä melanoomaan? Heillä on myös muuta väestöä suurempi riski sairastua non-Hodgkin-lymfoomaan. Rekisterin tiedot vahvistavat muista tutkimuksista saatuja tuloksia. Eräs tutkimuksista on 20 000:sta Ruotsin syöpärekisteriin kuuluneesta endometrioositapauksesta tehty tutkimus. Sekin osoitti, että endometrioosista kärsivillä naisilla on muuta väestöä suurempi riski sairastua rinta- ja munasarjasyöpään sekä non-Hodgkin-lymfoomaan.

Mitä EU:n naisia koskevaan terveyspolitiikkaan ja Euroopan parlamentin naisten terveystilanteesta vuonna 1999 antamaan päätöslauselmaan (1) liittyviä politiikkoja, ohjelmia ja hankkeita komissio aikoo toteuttaa, jotta endometrioosiin kiinnitettäisiin asiaankuuluvaa huomiota, endometrioosin mahdollisia syitä ja hoitoa koskevaa tutkimusta koordinoitaisiin ja naisten tietoisuutta endometrioosista lisättäisiin?

David Byrnen komission puolesta antama vastaus

(22. maaliskuuta 2004)

Komissio on tietoinen endometrioosin ja lisääntyneen syöpäriskin välisistä yhteyksistä.

Kuudennen puiteohjelman ensisijaisen aihealueen ”Terveysalan biotieteet, genomiikka ja bioteknologia” tavoitteena on selvittää genomiikkatutkimuksen tulosten tarjoamia mahdollisuuksia ja muuntaa ne sovelluksiksi, jotka edistävät ihmisten terveyttä.

Tämän ohjelman yhdeksi painopisteeksi määritellyn syöpätutkimuksen tavoitteena on kehittää potilaslähtöisiä strategioita, joissa painopistettä siirretään syövän torjunnasta nykyistä tehokkaampaan ja varhaisempaan diagnosointiin ja parempiin hoitostrategioihin.

Tämän vuoksi ohjelmassa ei keskitytä tiettyihin syöpämuotoihin tai -sairauksiin vaan siinä tarkastellaan monialaisesti ja monitieteisesti asioita, joita pidetään taudin eri muotojen torjunnan kannalta merkityksellisinä.

Kesäkuussa 2004 julkaistaan uusi syöpätutkimusta koskeva ehdotuspyyntö. Ehdotuspyynnön osa-alueisiin kuuluu syövän ennaltaehkäisy riskialttiissa väestönosissa, mikä voisi muun muassa mahdollistaa lisääntyneen syöpäriskin ja endometrioosin välisten yhteyksien arvioinnin jatkamisen. Yksityiskohtaista tietoa ehdotuspyynnön osa-alueista ja sisällöstä on saatavana Cordis-palvelun www-sivustolla (2) ehdotuspyynnön julkaisupäivästä lähtien.

Naisten terveyden tilasta vuonna 1999 annetun parlamentin päätöslauselman mukaisesti on todettava, että kuudennessa puiteohjelmassa on pyritty merkittävällä tavalla ottamaan huomioon kansanterveyteen ja tutkimukseen liittyvät sukupuolinäkökohdat, kun määritellään puiteohjelmia ja arvioidaan hankkeita rahoitusta silmällä pitäen.

Yhteisön kansanterveysalan toimintaohjelmassa (2003-2008) (3) periaatteessa otetaan huomioon tietoisuuden lisäämistä koskevat hankkeet. Siinä ei keskitytä mihinkään tiettyyn sairauteen eikä suljeta pois tiettyyn taustalla olevaan sairauteen liittyviä ehdotuksia. Vuonna 2003 ei saatu endometrioosia koskevia hanke-ehdotuksia. Helmikuun lopussa julkaistiin ehdotuspyyntö, jonka mukaiset hakemukset on toimitettava viimeistään 26. huhtikuuta 2004.

(1) EYVL C 175, 21.6.1999, s. 68.

(2) http://www.cordis.lu

(3) Yhteisön kansanterveysalan toimintaohjelman (2003—2008) hyväksymisestä 23. syyskuuta 2002 tehty Euroopan parlamentin ja neuvoston päätös N:o 1786/2002/EY, EYVL L 271, 9.10.2002.